शक्तिसँगमन्त्रका अनुसार प्राचिनकालमा मानसरोवरदेखि दक्षिण र महाकालीदेखि पश्चिमको भूभाग कुमाउँको नामले प्रसिद्ध रहेको थियो । नेपालको इतिहासमा अहिलेसम्म लिखित प्रमाणिक मानिएको लिच्छवी काल हो । लिच्छवी कालको नेपाल पूर्वमा आसामदेखि पश्चिममा कुमाउँसम्म फैलिएको थियो । त्यस समयमा पाल्पा क्षेत्रलाई मल्लपुरी भनिन्थ्यो । लिच्छवी, शाक्य जस्तै कोलीयहरू पनि नेपालका पुराना राजवंश मानिन्छन् । कपिलवस्तुको पूर्वतर्फको राज्यलाई कोलीय राज्य भनिन्थ्यो र त्यसमा पाल्पा पनि पर्दथ्यो । 